Готфрид Бен
Ресторант

Превод от немски: Венцеслав Константинов, —

chitanka.info

Онзи господин оттатък си поръчва втора бира,

това ми е приятно, така не се налага да се укорявам,

че между другото и аз гаврътвам по една.

Човек веднага смята, че е болен,

в един американски вестник даже четох,

че една цигара съкращавала живота с тридесет и шест минути,

в това не вярвам, сигурно зад тази статия стои

концернът „Кока-кола“ или някоя компания за дъвка.

Живот нормален и нормална смърт,

това не значи нищо. И нормалният живот

докарва смъртоносна болест. Въобще смъртта ни

няма нищо общо със здраве или болест,

тя просто ги използва за целта си.

Как разбирате това: Смъртта ни няма нищо общо с болест?

Разбирам го така: Мнозина заболяват, ала не умират,

значи има тук и нещо друго,

фрагмент проблематичност,

факторът несигурност,

тя не е тъй ясно очертана,

и косата не размахва,

наблюдава, гледа иззад ъгъла, дори се сдържа

и е музикална с друга, собствена мелодия.

1951

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.